মহাজাগতিক অক্টোবর! একইদিনে দেখুন উল্কাবৃষ্টি ও বিরল ধূমকেতু

ওয়েব ডেস্ক: দীপাবলির আগে মহাকাশে শুরু হয়েছে মহাজাগতিক আলোর খেলা। অক্টোবর জুড়ে চলবে মহাকাশের এই দীপাবলি। কথা হচ্ছে উল্কাবৃষ্টির বিষয়ে। সাধারণত বছরের এই সময় রাতের আকাশে উল্কাপাতের পরিমাণ বৃদ্ধি পায়। এবছর তা আরও প্রবল হবে বলে জানিয়েছে বিজ্ঞানীরা।

ইতিমধ্যে গত বৃহস্পতিবার থেকে শুরু হয়েছে অরিয়োনিড উল্কাবৃষ্টি (Orionid Meteor Shower)। এই মহাজাগতিক ঘটনা চলবে আগামী ২২ নভেম্বর পর্যন্ত। এর মাঝে ২১ ও ২২ অক্টোবর রাতের আকাশে খালি চোখেই দেখা যেতে পারে এক বিরল ধূমকেতু। আসুন এউ বিষয়ে বিস্তারে জেনে নেওয়া যাক।

আরও পড়ুন: চাঁদের গুপ্তধন! বিজ্ঞানীদের দাবি, চন্দ্রপৃষ্ঠের গর্তে রয়েছে বিরাট রত্নভাণ্ডার

কী এই অরিয়োনিড উল্কাবৃষ্টি?

প্রতি বছর শরৎকালে অরিয়োনিড উল্কাবৃষ্টি দেখা যায়। কারণ এই সময় পৃথিবী হ্যালির ধূমকেতু (Halley’s Comet)-র ফেলে যাওয়া ধূলিকণার ভেতর দিয়ে অতিক্রম করে। এই ক্ষুদ্র কণাগুলি দারুণ গতিতে পৃথিবীর বায়ুমণ্ডলে প্রবেশ করে জ্বলে ওঠে। এর ফলে রাতের আকাশে দেখা যায় উল্কাবৃষ্টি।

আকাশের কোনদিকে দেখা যাবে এই উল্কাবৃষ্টি?

উল্কাবৃষ্টি আসলে গোটা আকাশেই দেখা যায়। তবে উল্কার নির্দিষ্ট উৎপত্তিস্থল বা ‘রেডিয়েন্ট পয়েন্ট’ রয়েছে নির্দিষ্ট নক্ষত্রপুঞ্জে। অরিয়োনিডের উত্সস্থল হল বিখ্যাত ‘অরিয়ন’ নক্ষত্রপুঞ্জ। আকাশে এই নক্ষত্রপুঞ্জ খুঁজে পেলেই উল্কার উৎস সহজেই বোঝা যাবে। যদিও উল্কাপাত দেখা যাবে আকাশের প্রায় সব দিকেই।

অক্টোবরে আকাশে দেখা যাবে বিরল ধূমকেতু ‘লেমন’

এবারের অরিয়োনিডকে আরও বিশেষ করে তুলছে ধূমকেতু লেমন (Lemmon Comet)। এই ধূমকেতুটি ২০–২১ অক্টোবরের রাতেই পৃথিবীর সবচেয়ে কাছে আসবে। চাঁদহীন সেই রাতের আকাশ যদি পরিষ্কার থাকে, তবে ধূমকেতুটি খালি চোখে দেখা যেতে পারে। জ্যোতির্বিজ্ঞানীদের মতে, একই রাতে উল্কাবৃষ্টি ও ধূমকেতুর দেখা পাওয়া নিঃসন্দেহে একটি বিরল ঘটনা।

অক্টোবরের আকাশে আর কী কী চমক?

৬–৭ অক্টোবর দেখা যাবে হারভেস্ট মুন।

৮ অক্টোবর চূড়ান্ত পর্যায়ে থাকবে ড্র্যাকোনিড উল্কাবৃষ্টি।

৯ ও ১০ অক্টোবর চাঁদ প্লেইয়াডিস নক্ষত্রগুচ্ছের কাছাকাছি থাকবে।

১৯ অক্টোবর সূর্যোদয়ের আগে সরু চাঁদের পাশে দেখা যাবে শুক্র গ্রহকে।

২৩ অক্টোবর চাঁদ একসঙ্গে বুধ ও মঙ্গল গ্রহের কাছাকাছি অবস্থান করবে।